Fehérjekutatási Horizont Európa projekt indult az ELTE-n

Dosztányi Zsuzsanna IDP2Biomed kutatócsoportja a neurodegeneratív betegségekben résztvevő eredendően rendezetlen fehérjéket vizsgálja a következő években. A kutatók Budapesten tartották első stratégiai megbeszélésüket.

2024. október 1-én elindult az Európai Unió Horizont Európa programja által támogatott IDP2Biomed Twinning pályázat, amelynek célja a tudományos kiválóság és innovációs kapacitás megerősítése a biológia és a kémia határterületén az Eötvös Loránd Tudományegyetem Természettudományi Karán.

A pályázat koordinátora Dosztányi Zsuzsanna, az ELTE Biokémia Tanszék tudományos főmunkatársa, a nemzetközi együttműködésben Kovács Mihály és Bodor Andrea az ELTE-ről, valamint a Padovai Egyetem, a német Neurodegeneratív Betegségek Központja, illetve a Cambridge-i Egyetem vesz részt.

A projekt fókuszában a nemrég felfedezett osztályt alkotó eredendően rendezetlen fehérjék (IDP-k) állnak, amelyek dinamikus szerkezeti tulajdonságaik révén alapvető szerepet játszanak olyan fontos betegségek kialakulásában, mint például a neurodegeneratív és más, ritka betegségek. A kutatók eredményei utat nyithatnak az IDP-k biomedicinális felhasználáshoz, így hozzájárulhatnak jelentős társadalmi-gazdasági terhet jelentő betegségek megfelelő kezeléséhez.

A pályázat fontos mérföldköve volt a partner laboratóriumok vezető kutatóival megtartott első találkozó, amelyre Budapesten, 2024 novemberében került sor. A nyitókonferencián az újdonságokat tartalmazó előadások mellett megtárgyalták a pályázathoz kapcsolódó további feladatokat, a kurzusok és konferenciák időpontjait, valamint az ipari kapcsolatok kialakítását is célzó stratégia részleteit. Ezek mind meghatározó szerepet játszanak a pályázat céljainak sikeres megvalósításában és eredményeinek hatékony kiaknázásában.

További ELTE-s projektek a Horizont Európa program támogatásával

Sajtókapcsolat:

* kommunikacio@elte.hu

|  |  |
| --- | --- |
|  | © ELTEIDP2Biomed kutatócsoport. |

Eredeti tartalom: Eötvös Loránd Tudományegyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/17871/feherjekutatasi-horizont-europa-projekt-indult-az-elte-n/